SIRI เปิดบ้านเดี่ยว-ทาวน์เฮาส์ 4 โครงการใหม่ใน Q4 รวมมูลค่า 3.85 พันลบ.
SIRI เปิดบ้านเดี่ยว-ทาวน์เฮาส์ 4 โครงการใหม่ใน Q4/59 รวมมูลค่า 3.85 พันลบ. มองตลาดทาวน์เฮาส์ครึ่งปีหลังเติบโตสูงขึ้นจากมาตรการกระตุ้นเศรษฐกิจของภาครัฐ
5 ต.ค. 2559

นายเมธา อังวัฒนพานิช รองกรรมการผู้จัดการอาวุโสสายงานพัฒนาธุรกิจและพัฒนาโครงการแนวราบ บริษัท แสนสิริ จำกัด (มหาชน) หรือ SIRI เปิดเผยว่า ในช่วงไตรมาสสุดท้ายของปีนี้ บริษัทมีแผนการพัฒนาโครงการที่อยู่อาศัยแนวราบอีกประมาณ  4 โครงการ มูลค่ารวมประมาณ 3,850 ล้านบาท แบ่งเป็นการพัฒนาโครงการบ้านเดี่ยว 1 โครงการ มูลค่าโครงการประมาณ 2,350 ล้านบาท และทาวน์เฮาส์ 3 โครงการ มูลค่าโครงการรวม 1,500 ล้านบาท โดยในเดือน ต.ค.นี้ บริษัทจะเปิดขายทั้ง 4 โครงการอย่างเป็นทางการพร้อมกัน
โดยเฉพาะการเปิดตัวโครงการทาวน์เฮาส์ในไตรมาส 4/59 บริษัทจะรุกตลาดเฮาส์อย่างเต็มที่ ด้วยการเปิดตัวทาวน์เฮาส์ใหม่ 3 โครงการ ตอบรับความต้องการทั้งการอยู่อาศัยและในเชิงพาณิชย์ ได้แก่ โครงการ “สิริ เพลส ติวานนท์” “สิริ สแควร์ เจริญกรุง 80” และ “สิริ อเวนิว เพชรเกษม 81” โดยทั้ง 3 โครงการได้เริ่มทยอยเปิดการขายในเดือน ก.ย.ที่ผ่านมา และมีลูกค้าเข้าชมโครงการและมียอดขายอย่างต่อเนื่อง
ขณะที่บริษัทมองว่าตลาดทาวน์เฮาส์ ช่วงครึ่งปีหลังเติบโตสูงขึ้นจากมาตรการกระตุ้นเศรษฐกิจของภาครัฐที่ช่วยสร้างความเชื่อมั่นให้แก่ผู้บริโภค ประกอบกับแผนพัฒนาโครงสร้างพื้นฐานรถไฟฟ้าเส้นทางต่างๆ มีความคืบหน้าและชัดเจนมากยิ่งขึ้น ส่งผลให้ปริมาณอุปทานและอุปสงค์ในตลาดทาวน์เฮาส์ขยายตัว โดยเฉพาะทาวน์เฮาส์ในกลุ่มราคา 1.00-4.99 ล้านบาท
“บริษัทเชื่อมั่นว่า แนวโน้มการเติบโตของตลาดที่อยู่อาศัยประเภททาวน์เฮาส์ ซึ่งตั้งอยู่ในแหล่งที่อยู่อาศัยที่มีเส้นทางการคมนาคมที่สะดวกสบาย ยังสามารถขยายตัวได้อย่างต่อเนื่อง โดยเฉพาะโครงการทาวน์เฮาส์ ทั้ง 3 โครงการ ใน 3 ทำเล รวมถึงการรุกแบรนด์ทาวน์เฮาส์ใหม่จะเป็นกลยุทธ์สำคัญของแสนสิริ ในการสร้างความแตกต่างของตลาดที่อยู่อาศัยเพื่อตอบรับทุกความต้องการของลูกค้าเป็นอย่างดี โดยบริษัทคาดว่าจะสามารถสร้างยอดขายได้ตามเป้าหมายโครงการแนวราบในปีนี้ที่ตั้งไว้ 14,000 ล้านบาท เติบโตจากปี 58 ซึ่งมียอดขายที่ 11,000 ล้านบาท ประมาณ 30%”นายเมธากล่าว